Nr. /1/1081/ 2019

**REFERAT DE APROBARE**

1. La data de 10.12.2018 a intrat în vigoare Legea nr. 297/2018 privind Registrul National de Publicitate Mobiliară și de abrogare a O.G. nr. 89/2000 privind unele măsuri pentru autorizarea Operatorilor și efectuarea înscrierilor în Arhiva Electronică de Garanții Reale Mobiliare.

Noua lege a înlocuit vechea denumire a Arhivei Electronice de Garanții Reale Mobiliare cu Registrul Național de Publicitate Mobiliară, pentru a se evita confuzia cu arhivarea electronică a documentelor, impunându-se, în consecință, în cuprinsul Regulamentului de organizare și funcționare a MJ înlocuirea sintagmei *„Arhiva Electronică de Garanții Reale Mobiliare (AEGRM sau Arhivă)”* cu sintagma *„Registrul Național de Publicitate Mobiliară (RNPM sau Registru)”.*

De asemenea, noua lege a eliminat posibilitatea Autorității de Supraveghere de a efectua înscrieri în Registru în anumite condiții prevăzute de lege, ca urmare fiind necesară abrogarea lit. g) a art. 123[[1]](#footnote-1) din Regulamentul menționat.

Legea nr. 297/2018 a modificat şi modalitatea de aplicare a sancţiunilor disciplinare de către Ministerul Justiţiei, sancţiunea averstismentului fiind aplicată prin decizie a conducătorului compartimentului de specialitate, iar sancţiunile privind suspendarea şi revocarea aplicându-se prin ordin al ministrului justiţiei, în ambele cazuri indiferent dacă sunt aplicate operatorului sau birourilor teritoriale.

Legea nr. 297/2018 a modificat sistemul de asigurare profesională, astfel încât să acopere activitatea de operare în Registru (atât efectuarea de înscrieri de avize, cât și căutări certificate în Registru), astfel încât asigurarea nu se mai face pe număr de înscrieri, nemaifiind necesară verificarea în concordanță cu numărul de înscrieri.

2. Registrul Național de Publicitate Mobiliară este o bază de date, un sistem informatic:

- în care se efectuează înregistrări ale ipotecilor mobiliare și a altor operațiuni prevăzute de lege, în scopul asigurării publicității acestora și dobândirii rangului de prioritate, și care

 - asigură căutarea informațiilor înscrise, în mod liber și gratuit, prin internet, accesând site-urile [www.mj.romarhiva.ro](http://www.mj.romarhiva.ro/) și [www.co.romarhiva.ro](http://www.co.romarhiva.ro/).

Sistemul informatic al Registrului este compus din 2 noduri (alcătuite din mai multe servere): un nod aparține asociației Corpului Operatorilor, iar al doilea nod – sistemul de siguranță al RNPM - aparține Ministerului Justiției, care are calitatea de Autoritate de Supraveghere a Registrului și este amplasat în clădirea Ministerului Justiției.

În conformitate cu prevederile legale, printre atribuțiile Autorității de Supraveghere se numără și unele pur tehnice, cum ar fi administrarea și întreținerea sistemul informatic al Registrului, efectuarea zilnica a copiilor de siguranță (back-up) ale bazei de date a RNPM, efectuarea ștergerilor înscrierilor nevalide din cauze tehnice. Acestea nu pot fi aduse la îndeplinire decât de personal specializat, având cunoştinţe avansate în domeniul informaticii.

1. „g) efectuează, în cazurile prevăzute de lege, înscrieri în AEGRM;” [↑](#footnote-ref-1)